COMUNICAT DE PRESĂ: UMF ”Carol Davila” din București, prima poziție între universitățile și instituțiile de cercetare din țară

Datorită performanțelor academice înregistrate pe parcursul anului 2024, Universitatea de Medicină și Farmacie „Carol Davila” din București își consolidează poziția de lider în învățământul superior medical din România, cele 2087 de articole științifice publicate, precum și numărul mare de citări ale acestora conferindu-i locul 1 între universitățile și instituțiile de cercetare din țară.

Conform datelor specifice din Web of Science, platforma de evaluare Clarivate, pentru anul 2024 sunt indexate 2087 de documente (1.286 articole, 489 reviews) cu afiliere Carol Davila University of Medicine & Pharmacy.

Documentele au fost citate de 3.500 de ori, cu un impact al citărilor normalizat per categorie de 1,68. Un număr de 26 articole sunt incluse în categoria Highly Cited Papers (articolele științifice care se află în top 1% al lucrărilor cel mai des citate la nivel global, în cadrul unui anumit domeniu de cercetare și pentru o anumită perioadă de timp) și 6 documente în categoria Hot Papers (articolele științifice recente care au primit un număr foarte mare de citări într-un timp scurt și care indică trenduri științifice emergente). Indicele Hirsch (h-index) total al documentelor publicate este 16.

De menționat că aproximativ 80% din documente sunt publicate în regim Open Access (1613 documente).

La nivelul analizei documentelor publicate pe teritoriul României în anul 2024, Universitatea noastră deține locul 1 între universitățile și instituțiile de cercetare din țară.

Cele mai numeroase articole au fost publicate în domeniile Medicine General Internal – 592 documente, Biochemistry Molecular Biology – 211 documente, Pharmacology Pharmacy – 158 documente, Chemistry Multidisciplinary – 124 documente, Cardiac Cardiovascular Systems – 123 documente.

Membrii comunității academice a Universității de Medicină și Farmacie ”Carol Davila” din București, beneficiari ai unor acorduri instituționale încheiate cu edituri internaționale sau beneficiari ai acordurilor transformative negociate la nivel național de către Asociația Universităților, Institutelor de Cercetare-Dezvoltare și Bibliotecilor Centrale Universitare din România au publicat articole științifice la numeroase edituri internaționale prestigioase: 962 documente MDPI, 265 documente Springer Nature, 137 documente Elsevier, 122 documente Wiley, 64 documente Oxford University Press.

”Această nouă recunoaștere internațională a Universității de Medicină și Farmacie ”Carol Davila” din București este, în mod categoric, rodul activității științifice intense a comunității noastre academice care reușește să deschidă noi și noi perspective cercetării din domeniul medical și să dezvolte permanent plaja educațională pentru a oferi tuturor studenților noștri nu doar oportunitatea de a studia în cea mai bună universitate din țară, dar și privilegiul de a interacționa cu dascăli de valoare internațională incontestabilă și, preluând exemplul acestora să ducă în Excelsior tradiția și valorile Universității noastre. De aceea, țin să mulțumesc întregii comunități academice pentru efortul susținut, pentru abnegația și dăruirea pe care le atribuie permanent în tot ceea ce înseamnă dezvoltarea științifică și educațională a Universității și, în fond, a medicinei românești în tot ansamblul său” a declarat Rectorul UMF ”Carol Davila” din București, Prof. Univ. Dr. Viorel Jinga.

Datele sunt extrase din platforma Clarivate Web of Science, la 15 ianuarie 2025, folosindu-se Advanced Search Query Builder CU=Romania, Limitarea căutării la anul 2024, Analyze Results, Affiliations.

Articolul COMUNICAT DE PRESĂ: UMF ”Carol Davila” din București, prima poziție între universitățile și instituțiile de cercetare din țară apare prima dată în umfcd.